ผลการตั้งจุดตรวจเคอร์ฟิวกว่า 800 จุดทั่วประเทศ คืนวันที่ 4 เมษายนที่ผ่านมา ยังคงพบการฝ่าฝืนออกนอกเคหะสถานโดยไม่มีเหตุอันควรและชุมนุมมั่วสุม
ผลการตั้งจุดตรวจเคอร์ฟิวกว่า 800 จุดทั่วประเทศ คืนวันที่ 4 เมษายนที่ผ่านมา ยังคงพบการฝ่าฝืนออกนอกเคหะสถานโดยไม่มีเหตุอันควรและชุมนุมมั่วสุม พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยถึงผลการปฏิบัติในช่วงเวลาเคอร์ฟิว คืนวันที่ 4 ต่อเนื่องเช้าวันที่ 5 เมษายน 2563 ว่า ได้มีการตั้งจุดตรวจเคอร์ฟิวทั้งหมด 836 จุด ตามพื้นที่ทั่วประเทศ มีการตรวจค้นบุคคลทั้งหมด 19,312 คน ตรวจค้นยานพาหนะ ทั้งหมด 14,344 คัน ในจำนวนนี้ ส่วนใหญ่พบว่า เป็นผู้ที่มีเหตุผลและความจำเป็นคือ เป็นผู้ที่มีหน้าที่ในการขนส่งสินค้าอุปโภคบริโภค ขนส่งสินค้าทางการเกษตร การเข้าออกเวรทำงานผลัดกลางคืนและผู้ปฏิบัติหน้าที่ด้านการแพทย์ แต่บางส่วนพบเป็นการฝ่าฝืนโดยไม่มีเหตุอันควร ได้แก่ การออกนอกเคหสถาน แยกเป็นยานพาหนะ 404 คัน บุคคลจำนวน 541 คน  กรณีผู้รวมกลุ่มชุมนุม หรือมั่วสุมฯ ตรวจพบยานพาหนะ 6 คัน บุคคลจำนวน 39 คน  และมีการตักเตือน 299 ราย ส่งดำเนินคดีตามกฎหมาย 308 รายรองโฆษกสำนักงานตำรวจแห่งชาติ กล่าวด้วยว่า พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ ได้ให้กำลังใจตำรวจและหน่วยร่วมปฏิบัติ และให้ระมัดระวังป้องกันตนเองให้ปลอดภัยจากการแพร่ระบาดของเชื้อโรค อีกทั้งได้กำชับให้ตำรวจทุกนาย ปฏิบัติหน้าที่อย่างเต็มกำลังความสามารถ  เอาจริงในการบังคับใช้กฎหมายร่วมกับหน่วยงานอื่นที่เกี่ยวข้องเพื่อให้เป็นไปตามเจตนารมณ์ของการประกาศ พ.ร.ก.ฉุกเฉินฯ พร้อมขอความร่วมมือประชาชน ให้ความร่วมมือในการปฏิบัติตามประกาศหรือข้อกำหนดต่างๆ ที่ภาครัฐได้ออกมา โดยเฉพาะคำสั่งให้กักตัวอยู่กับบ้านหรือสถานที่ที่ทางรัฐจัดเตรียมให้ เพื่อช่วยกันหยุดการแพร่เชื้อไวรัสโคโรนา 2019 หากฝ่าฝืนไม่ปฏิบัติตามประกาศ อาจมีความผิด ตาม พ.ร.ก.ฉุกเฉินฯ มีโทษจำคุกไม่เกิน 2 ปี ปรับไม่เกิน 40,000 บาท และ พ.ร.บ.โรคติดต่อฯ มีโทษปรับไม่เกิน 20,000 บาท